
LIETUVOS RESPUBLIKOS SEIMO
 ETIKOS IR PROCEDŪRŲ KOMISIJA

IŠVADA
DĖL SEIMO NUTARIMO „DĖL LIETUVOS RESPUBLIKOS SEIMO LAIKINOSIOS TYRIMO KOMISIJOS DĖL SUTIKIMO LIETUVOS RESPUBLIKOS SEIMO NARĮ VIKTORĄ USPASKICHĄ PATRAUKTI BAUDŽIAMOJON ATSAKOMYBĖN, SUIMTI AR KITAIP SUVARŽYTI JO LAISVĘ SUDARYMO“ PROJEKTO NR. XIIP-1264 SVARSTYMO
2013-12-18       Nr. 101-I-19
Vilnius
Seimo Etikos ir procedūrų komisija (toliau – Komisija): Valentinas Stundys, Mečislovas Zasčiurinskas, Viktoras Fiodorovas, Povilas Gylys, Petras Gražulis, Vytautas Juozapaitis, Orinta Leiputė, Andrius Palionis, Valdas Skarbalius, Stasys Šedbaras, Dalia Teišerskytė, Darius Ulickas, Povilas Urbšys, Edvardas Žakaris, gavusi Seimo Pirmininko pavaduotojo Jaroslavo Narkevičiaus prašymą ir vadovaudamasi Lietuvos Respublikos Seimo statuto (toliau – Seimo statutas) 78 straipsnio 1 dalies 4 punkto nuostata, nagrinėjo procedūrinį ginčą dėl 2013 m. gruodžio 3 d. vakariniame plenariniame Seimo posėdyje pateikto Seimo nutarimo „Dėl Lietuvos Respublikos Seimo laikinosios tyrimo komisijos dėl sutikimo Lietuvos Respublikos Seimo narį Viktorą Uspaskichą patraukti baudžiamojon atsakomybėn, suimti ar kitaip suvaržyti jo laisvę sudarymo“ projekto Nr. XIIP-1264.
Etikos ir procedūrų komisija nustatė:

2013 m. gruodžio 3 d. rytiniame Seimo plenariniame posėdyje buvo numatytas Seimo nutarimo „Dėl Lietuvos Respublikos Seimo laikinosios tyrimo komisijos dėl sutikimo Lietuvos Respublikos Seimo narį Viktorą Uspaskichą patraukti baudžiamojon atsakomybėn, suimti ar kitaip suvaržyti jo laisvę sudarymo“ projekto Nr. XIIP-1264 (toliau – Nutarimo projektas) pateikimas.

Seimas nusprendė daryti pertrauką. Pertraukos metu Seimo Etikos ir procedūrų komisija (toliau – Komisija) priėmė išvadą dėl Seimo nutarimo „Dėl Lietuvos Respublikos Seimo laikinosios tyrimo komisijos dėl sutikimo Lietuvos Respublikos Seimo narį Viktorą Uspaskichą patraukti baudžiamojon atsakomybėn, suimti ar kitaip suvaržyti jo laisvę sudarymo“ projekto Nr. XIIP-1227.
Po pertraukos vakariniame Seimo plenariniame posėdyje toliau vyko Nutarimo projekto Nr. XIIP-1264 pateikimas. Komisijos pirmininkas Valentinas Stundys pristatė Komisijos išvadą dėl Seimo nutarimo projekto Nr. XIIP-1227. Išvada buvo priimta dėl 2013 m. lapkričio 19 d. vakariniame Seimo posėdyje kilusio procedūrinio ginčo. Minėtame posėdyje buvo nepritarta Seimo nutarimo „Dėl Lietuvos Respublikos Seimo laikinosios tyrimo komisijos dėl sutikimo Lietuvos Respublikos Seimo narį Viktorą Uspaskichą patraukti baudžiamojon atsakomybėn, suimti ar kitaip suvaržyti jo laisvę sudarymo“ projektui Nr. XIIP-1227. Vieni Seimo nariai teigė, kad Nutarimo projekto Nr. XIIP-1227 svarstymo stadija yra baigta, o kiti teigė, kad nėra baigta. Komisija, vadovaudamasi Seimo statuto 23 straipsnio 1 dalimi, nusprendė, kad Seimo nutarimo projekto Nr. XIIP-1227 svarstymo stadija yra baigta. V. Stundys taip pat pristatė penkių Komisijos narių atskirąją nuomonę dėl Nutarimo projekto Nr. XIIP-1227. Posėdžio pirmininkui Jaroslavui Narkevičiui paskelbus balsavimą, Komisijos išvadai buvo pritarta. Užsiregistravo 103, balsavo 102 Seimo nariai: už - 66, prieš - 32, susilaikė - 4.
Seimo statuto 22 straipsnio 3 dalyje nustatyta, kad Seimo narys be Seimo sutikimo negali būti traukiamas baudžiamojon atsakomybėn, suimamas, negali būti kitaip suvaržoma jo laisvė, išskyrus atvejus, kai jis užtinkamas bedarantis nusikaltimą (in flagranti). Šiais atvejais generalinis prokuroras apie tai nedelsdamas praneša Seimui. 

Seimo nario asmens neliečiamybės atėmimo klausimą reglamentuoja Seimo statuto 23 straipsnis. Šio straipsnio 1 dalyje nustatyta, kad išklausius generalinio prokuroro pranešimą dėl Seimo nario patraukimo baudžiamojon atsakomybėn, suėmimo ar kitokio jo laisvės suvaržymo, Seimo posėdyje daroma ne trumpesnė negu vienos valandos, bet ne ilgesnė negu dviejų valandų pertrauka. Po pertraukos Seimas priima vieną iš dviejų sprendimų: 

1) sudaryti tyrimo komisiją dėl sutikimo Seimo narį patraukti baudžiamojon atsakomybėn, suimti ar kitaip suvaržyti jo laisvę; 

2) pradėti apkaltos proceso parengiamuosius veiksmus – toks sprendimas svarstomas ir priimamas tik tuo atveju, jeigu yra Seimo statuto 230 straipsnio 1 dalyje nurodytų subjektų siūlymas.
Pažymėtina, kad Seimo statuto 23 straipsnio 1 dalies nuostata yra imperatyvi, įpareigojanti Seimą priimti vieną iš aukščiau minėtų sprendimų. Ankstesnės Seimo kadencijos Komisija 2010 m. rugsėjo 15 d. išvadoje „Dėl Seimo tyrimo komisijos sudarymo procedūros“ (Nr. 101-I-40) yra konstatavusi, kad „Seimo atsisakymas sudaryti laikinąją tyrimo komisiją dėl sutikimo leisti patraukti Seimo narį baudžiamojon atsakomybėn ar kitaip suvaržyti jo laisvę riboja Seimo nario teisę į teisinį jam pateiktų kaltinimų kvalifikavimą“.

Seimo statuto 23 straipsnio 2 dalyje nustatyta, kad jeigu Seimas nusprendžia sudaryti tyrimo komisiją dėl sutikimo Seimo narį patraukti baudžiamojon atsakomybėn, suimti ar kitaip suvaržyti jo laisvę, komisija sudaroma šio statuto 71 straipsnyje nustatyta tvarka. 
Minėto straipsnio 3 dalyje įtvirtinta, kad sudarant komisiją, pirmiausia nustatomas komisijos narių skaičius. Po to nustatomos Seimo frakcijų proporcinio atstovavimo normos, taip pat terminas kandidatams į komisijos narius pasiūlyti. To paties straipsnio 5 dalyje nustatyta, kad kiekvienas iš pateiktų kandidatų turi duoti žodinį, o jeigu pats posėdyje nedalyvauja, raštišką sutikimą dirbti komisijoje. Seimas balsuoja už visą taip suformuotą komisijos narių sąrašą. Jeigu jis nepatvirtinamas, procedūra kartojama.
Teikiamas Nutarimo projektas Nr. XIIP-1264 nuo Nutarimo projekto XIIP-1227, kuriam Seimas nepritarė, skiriasi siūlomos sudaryti Laikinosios tyrimo komisijos sudėtimi. Kadangi Seimo statuto 23 straipsnio 1 dalies nuostata įpareigoja Seimą priimti sprendimą sudaryti tyrimo komisiją dėl sutikimo Seimo narį patraukti baudžiamojon atsakomybėn, suimti ar kitaip suvaržyti jo laisvę arba pradėti apkaltos proceso parengiamuosius veiksmus, Nutarimo projektas Nr. XIIP-1264 turi būti svarstomas Seimo posėdyje. 
Etikos ir procedūrų komisija, vadovaudamasi Seimo statuto 23 straipsnio 1 dalimi ir 71 straipsnio 5 dalimi, nusprendė:
Seimo nutarimo „Dėl Lietuvos Respublikos Seimo laikinosios tyrimo komisijos dėl sutikimo Lietuvos Respublikos Seimo narį Viktorą Uspaskichą patraukti baudžiamojon atsakomybėn, suimti ar kitaip suvaržyti jo laisvę sudarymo“ projektas Nr. XIIP-1264 turi būti svarstomas Seimo posėdyje. 
Balsavimo rezultatai: už – 7, prieš – 5, susilaikė – 1.

Komisijos pirmininkas                                                                                     Valentinas Stundys

